Zezì hadıì goı̨de tł'axǫǫ̀,
ı̨daà Jerusalem ts'ǫ̀ naèhtła.
Zezì kǫ̀ta Bethphaga eyıts'ǫ Bethany ts'ǫ̀ gǫǫwà-lea nììtła.
Eyı kǫ̀ta nàke sìı shìh Olıvet weghǫhk'eè gòla.
Zezì edecheekeè nàke edenakweè goèhɂà,
hagòhdı,
“Įdaà kǫ̀ta ts'ǫ̀ łeahtłe.
Ekǫ nìłaahtła et'ıì tłı̨tsoaza wet'à-ats'aat'į̀-le eyı daetł'ı̨ weahɂı̨ ha.
Daweahge gà,
jǫ sets'ǫ̀ natł'ıahxà.
‘Ayìıha daweahge?’
dǫ naxèhdı nı̨dè,
‘Gots'ǫ̀ K'àowo yet'à-at'ı̨ ha nıwǫ,’
hawèahdı nǫǫ̀,”
Zezì gòhdı.
Eyıt'à wecheekeè nàke ekǫ łegeèhtła.
Zezì t'agòhdıı sìı hotıì gıxè hagòjà.
Tłı̨tsoa negıìchı ha nìkw'o ekò dǫ gıts'ǫ ne sìı hagedı,
“Ayìıha tłı̨tsoa daahgè?”
gedı.
“K'àowo yet'à-at'ı̨ ha nıwǫ,”
gògedı.
Tłı̨tsoaza Zezì ts'ǫ̀ geèhchì,
edeɂeè gıkanį̀ı̨wa gà Zezì yek'e wheda agį̀į̀là.
Tłı̨tsoa ı̨daà nayahte ekò dǫ łǫ wenadąą̀ tı̨lı k'e edeɂeè nègı̨ı̨wa.
Shìh Olıvet gots'ǫ ı̨zhıì tı̨lı hodàgoòɂa gà nıwà-le nììtła ekò wecheekeè łǫ enıìyah gıaɂı̨ ı̨lè t'à sıì gınà t'à hòtł'ò Nǫ̀htsı̨ ghàsǫgeedı.
Yagìzeh xè hagedı,
“K'àowocho,
gots'ǫ̀ K'àowo dahxà nììtłaa sìı wexè sìghà welè.”
“Įdòo yak'e ts'èwhı̨į̀ hòɂǫ,
eyıts'ǫ Nǫ̀htsı̨ weghàsǫhoedı welè!”
gedı.
Pharısee mǫ̀hdaa dǫ nı nàgeèhza sìı Zezì ts'ǫ̀ hagedı,
“K'àowo,
necheekeè hagııdì-le,
gìı̨dı,”
gıìhdı.
Zezì hagòhdı,
“Ehkw'ı anaxèehsı̨,
ı̨hłı̨į̀ agı̨ı̨t'e nı̨dè jǫ kwe whelaa sìı yagìzeh ha,”
gòhdı.
Zezì Jerusalem ts'ǫ̀ gǫǫwà-lea naetłe ekò,
kǫ̀godeè goaɂı̨ t'à yeghǫ ı̨tsè.
Kǫ̀ gòlaa ts'ǫ̀ hadıì gode,
“Dıı dzęę̀ k'e ayìı t'à naxıxè ts'èwhı̨į̀ hòɂǫ ha sìı wek'èahsǫ nı̨dè dehwhǫ.
Hanìkò naxıch'à deɂı̨į̀ wheɂǫ.
Jerusalem got'ı̨į̀,
ı̨łè dzęę̀ k'e eghǫǫ-dǫǫ̀ ehtł'è shìh kǫ̀godeè wemǫǫ̀ nıɂà agele ha.
Naxımǫǫ̀ hazǫǫ̀ naxıts'ǫdanìı̨laà agele ha.
T'asìı hazǫǫ̀ naxıghǫ wedıhogehtsı̨ ha,
naxı̨ eyıts'ǫ naxèot'ı̨ hazǫǫ̀ ełaàgehde ha.
Naxıkǫ̀ hazǫǫ̀ gotageezhì ha,
kwe ı̨łàet'e kò ełeka dawheɂǫ ha-le,
Nǫ̀htsı̨ naxıghǫ nììtła kò nàwhahzhį̀-le t'à,”
Zezì hadıì xàyaı̨htı.